نپتونو عادی گؤزله گؤرمک مۆمکون دییل‌دیر و گونش سیستمینده وارلیغی ریاضی حسابلامالارلا قاباقجادان خبر وئریله‌رک امپیریک مۆشاهیده‌لرله تاپیلان ایلک گزه‌گندیر. آلک‌سی بووانین رهبرلیینده آپاریلان آراشتیرمالار نتیجه‌سینده، اورانوسین یؤرونگه(مدار)ینده باش وئرن گؤزلنیلمز دییشیک‌لیکلره بیلینمین گزه‌گنین سبب اوْلا بیلجیی دۆشونجه‌سی اوْرتایا آتیلدی. نپتون داها سوْنرادان ۲۳ سپتامبر ۱۸۴۶-جی ایلده یوهان گاله طرفیندن اوربن لو وریهنین قاباقجادان خبر وئردیی مؤقع‌نین چوْخ یاخینلیغیندا مۆشاهیده اوْلون‌دو. نپتونون ان بؤیوک پیکی اوْلان تریتون گزه‌گنین کشفین‌دن قیسا مدت سوْنرا کشف اوْلون‌سا دا، قالان ۱۴ پیک XX عصرده کشف اوْلونموش‌دور. نپتون یئردن چوْخ اۇزاق‌دا یئرلشمه‌سی سببین‌دن کیچیک گؤرونور و بۇ دا اوْنون تلسکوپلارلا مۆشاهیده‌سینی چتینلشدیریر. ۲۵ آگوست ۱۹۸۹-جو ایلده وویاجر ۲ کوسمیک گمیسی نپتونون یاخینلیغین‌دان کئچرک مۆشاهیده‌لر آپارمیش‌دیر. بۇندان باشقا هاببل تلسکوپو و یئرده‌کی بؤیوک تلسکوپلارین اۇیغون اوْپتیک سیستملریندن ایستیفاده اوْلوناراق نپتونون اۇزاق‌دان دا اطراف‌لی مۆشاهیده‌سی مۆمکون اوْلموش‌دور.